《偈颂二十一首》
宋代·释普宁

去年十月十七，被命来尸败席。
陈逋弊积如山，中外仓库亦立。
勉效佛在世时，持钵沿门求乞。
不惮涉险登危，波波为众竭力。
逗到四月十五，恰满六个月日。
诸方禁足安居，双林岂容禁足。
领众展转求贤，然后求已的实。
心空及第归来，和这自己抛掷。
更有一事告报，古圣言端语的。
宁可热铁缠身，不受信心人衣。
宁可鎔铅灌口，不受信心人食。
吃饭忽咬著砂，一生参学事毕。
若不量彼来处，水也难消一滴。
且譊在什麽处，直待当来问弥勒。

作者简介：释普宁（？～一二七六），号兀庵，蜀（今四川成都）人。出家于蒋山，参育王无准师范禅师得法。理宗绍定、端平间，为侍者随师范自育王至径山数载。历住庆元府象山灵岩广福禅院、常州无锡南禅福圣禅寺、巨福山建长兴国禅寺、婺州云黄山宝林禅寺。端宗景炎元年卒（《佛学人名辞典》）。为南岳下二十世，无准师范禅寺法嗣。有《兀庵普宁禅师语录》三卷，收入《续藏经》。事见《语录》及附录。　释普宁诗，以辑自《语录》的偈颂及其中单编的诗合编为一卷。